32005D0862
L 317/19
JURNALUL OFÍCIAL AL UNIUNII EUROPENE
DECIZIA COMISIEI
din 30 noiembrie 2005
de modificare a Deciziilor 2005/759/CE și 2005/760/CE în ceea ce privește măsurile de luptă împotriva gripei aviare la alte păsări decât păsările de curte
[notificată cu numărul C(2005) 4663]
(Text cu relevanță pentru SEE)
(2005/862/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (1), în special articolul 10 alineatul (3),
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate, și de modificare a Directivelor 89/662/CEE, 90/425/CEE și 90/675/CEE (2), în special articolul 18 alineatul (1),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (3), în special articolul 22 alineatul (1),
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind condițiile de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (4), în special articolul 18,
întrucât:
(1)
Gripa aviară este o boală virală infecțioasă a păsărilor de curte și a altor păsări, care provoacă mortalitate și perturbări susceptibile a atinge rapid proporțiile unei epizootii care poate să compromită grav sănătatea animală și publică și poate să reducă semnificativ rentabilitatea aviculturii. Există riscul de introducere a agentului patogen în urma comerțului internațional cu păsări vii, altele decât păsările de curte, inclusiv păsările care își însoțesc proprietarul (păsările de companie).
(2)
Decizia 2000/666/CE a Comisiei din 16 octombrie 2000 de stabilire a cerințelor de sănătate animală și certificare sanitar-veterinară pentru importul de păsări, altele decât păsările de curte, și a condițiilor de carantină (5) prevede că statele membre nu autorizează importul de păsări decât în cazul în care acestea provin din țările terțe înregistrate ca membre ale Oranizației Mondiale pentru Sănătatea Animală (OIE).
(3)
Prezența gripei aviare a fost depistată la păsările importate aflate în carantină într-un stat membru, iar Comisia adoptă Decizia 2005/759/CE a Comisiei din 27 octombrie 2005 privind unele măsuri de protecție în legătură cu gripa aviară în anumite țări terțe și circulația păsărilor provenind din țări terțe, care își însoțesc proprietarul (6), și Decizia 2005/760/CE a Comisiei din 27 octombrie 2005 privind unele măsuri de protecție referitoare la prezența gripei aviare în anumite țări terțe și aplicabile importului de păsări în captivitate (7).
(4)
Noi cazuri de gripă aviară au fost semnalate în anumite țări membre ale OIE. Prin urmare, trebuie prelungită suspendarea circulației păsărilor de companie și a importurilor altor păsări provenind din anumite zone de risc.
(5)
Regulamentul (CE) nr. 998/2003 prevede regimuri de controale sanitar-veterinare diferite în funcție de numărul de animale și de țara de origine a animalelor. Lista țărilor terțe prevăzută la anexa II partea B secțiunea 2 la acest regulament trebuie utilizată împreună cu lista țărilor prevăzute la articolul 1 alineatul (4) din Regulamentul (CE) nr. 745/2004 al Comisiei din 16 aprilie 2004 de stabilire a măsurilor privind importurile de produse de origine animală destinate consumului personal (8), pentru a se prevedea derogări de la prezenta decizie.
(6)
În conformitate cu Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (9), introducerea pe piață a unei serii de subproduse de origine animală, cum ar fi gelatina pentru utilizare tehnică sau substanțele destinate în special unor scopuri farmaceutice, originare din zone ale Comunității care fac obiectul unor restricții în privința sănătății animale, este autorizată deoarece produsele în cauză sunt considerate drept sigure datorită condițiilor de producție, de prelucrare și de utilizare specifice care inactivează în mod eficient eventualii agenți patogeni sau evită contactele cu animalele sensibile. În conformitate cu anexa VIII capitolul III secțiunea II partea B punctul 7 la acest regulament, introducerea pe piață a guano nu este supusă nici unei condiții de sănătate animală.
(7)
În conformitate cu articolul 21 din Regulamentul (CE) nr. 1774/2002, măsurile de salvgardare referitoare la produsele reglementate de anexele VII și VIII la acest regulament sunt adoptate în conformitate cu articolul 10 din Directiva 90/425/CEE.
(8)
Prin urmare, Deciziile 2005/759/CE și 2005/760/CE ar trebui modificate în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/759/CE se modifică după cum urmează:
1.
Articolul 1 se înlocuiește cu următorul text:
„Articolul 1
Circulația provenind din țări terțe
(1) Statele membre nu autorizează circulația provenind din țări terțe a păsărilor de companie vii decât în cazul în care loturile sunt alcătuite din cel mult cinci păsări și:
(a)
în cazul în care păsările provin dintr-o țară membră a OIE care ține de competența unei comisii regionale ce figurează în partea A din anexa I sau
(b)
în cazul în care păsările provin dintr-o țară membră a OIE care ține de competența unei comisii regionale ce figurează în partea B din anexa I cu condiția ca păsările:
(i)
să fi fost ținute timp de treizeci de zile în izolare, înainte de export, în locul de expediere aflat într-una din țările terțe menționate de Decizia 79/542/CEE sau
(ii)
să fi fost ținute, după import, într-o carantină cu durata de 30 de zile în statul membru de destinație, în spații autorizate în conformitate cu articolul 3 alineatul (4) din Decizia 2000/666/CE sau
(iii)
să fi fost vaccinate și să le fi fost administrat, în ultimele șase luni și cu cel mult 60 de zile înainte de a fi fost expediate din țara terță, cel puțin un rapel, în conformitate cu instrucțiunile producătorului, împotriva gripei aviare cu ajutorul unui vaccin H5 aprobat pentru specia în cauză sau
(iv)
să fi fost izolate timp de cel puțin zece zile înainte de export și să fi fost supuse unui test de detectare a antigenului sau a genomului virusului H5N1, după cum prevede capitolul 2.7.12 din Manualul testelor de diagnosticare și al vaccinurilor pentru animalele terestre, realizat pe o probă prelevat cel mai devreme în a treia zi de izolare.
(2) Respectarea condițiilor stabilite la alineatul (1) este certificată de un medic veterinar oficial, pe baza declarațiilor proprietarului în cazul condițiilor prevăzute la alineatul (1) litera (b) punctul (ii), în țara terță de expediere, în conformitate cu modelul de certificat prevăzut la anexa II.
(3) Certificatul sanitar-veterinar este completat de:
(a)
o declarație a proprietarului sau a reprezentantului acestuia în conformitate cu anexa III;
(b)
o confirmare având următorul text:
«păsări de companie în conformitate cu articolul 1 din Decizia 2005/759/CEE.»”
2.
Articolul 3 se înlocuiește cu următorul text:
„Articolul 3
Prezenta decizie nu se aplică introducerii pe teritoriul comunitar a păsărilor vii care își însoțesc proprietarul și care provin din Andorra, insulele Feroe, Groenlanda, Islanda, Liechtenstein, Monaco, Norvegia, San Marino, Elveția sau statul Vatican.”
3.
La articolul 5, data „30 noiembrie 2005” se înlocuiește cu „31 ianuarie 2006”.
4.
Anexa 1 se modifică în conformitate cu anexa la prezenta decizie.
Articolul 2
Decizia 2005/760/CE se modifică după cum urmează:
1.
Articolul 2 se înlocuiește cu următorul text:
„Articolul 2
(1) Prin derogare de la articolul 1 alineatul (1) litera (a), statele membre autorizează importul de păsări provenind de la organisme, institute sau centre și destinate unor organisme, institute sau centre autorizate de autoritatea competentă din statul membru de destinație, în conformitate cu Directiva 92/65/CEE.
(2) Prin derogare de la articolul 1 alineatul (1) litera (b), statele membre autorizează importul:
(a)
de ouă pentru incubație, provenind de la păsări din speciile prevăzute la articolul 1 alineatul (1) litera (a), cu condiția ca ouăle respective să aibă drept destinație:
(i)
organismele, institutele sau centrele prevăzute la alineatul (1) sau
(ii)
fermele autorizate în acest scop de autoritatea competentă, înțelegându-se că acestea nu adăpostesc simultan nici un ou pentru incubație, provenind de la păsări de curte, și că ouăle pe care le primesc sunt tratate în prealabil prin fumigație, astfel încât coaja să fie decontaminată în mod eficient;
(b)
de probe prelevate de la păsări, indiferent de specie, care au fost ambalate în securitate deplină și sunt trimise direct, în responsabilitatea autorităților competente din țara expeditoare menționată în anexă, la un laborator autorizat dintr-un stat membru, în scopul stabilirii diagnosticului de laborator;
(c)
de produse derivate din aceste specii care îndeplinesc condițiile prevăzute la capitolul II partea C, capitolul III partea C, capitolul IV partea B, capitolul VI partea C și capitolul X partea B din anexa VII, precum și la capitolul II partea C, capitolul III secțiunea II partea B, capitolul VII partea A punctul 1 litera (a), capitolul VII partea B punctul 5 și capitolul X din anexa VIII la Regulamentul (CE) nr. 1774/2002;
(d)
de produse derivate din specii care, în conformitate cu legislația comunitară, nu se supun nici unei condiții de sănătate animală sau nici unei interdicții sau restricții din motive de sănătate animală, inclusiv produsele menționate la capitolul III secțiunea III din anexa VIII la Regulamentul (CE) nr. 1774/2002, în ceea ce privește guano de păsări mineralizat provenind din țări care nu au declarat prezența gripei aviare cauzate de virusul gripei aviare A din subtipul H5N1, în cursul ultimelor 12 luni.”
2.
La articolul 6, data „30 noiembrie 2005” se înlocuiește cu „31 ianuarie 2006”.
Articolul 3
Statele membre iau măsurile necesare pentru a se conforma prezentei decizii și le fac publice. Statele membre informează de îndată Comisia cu privire la aceasta.
Articolul 4
Prezenta decizie se adresează statelor membre.
Adoptată la Bruxelles, 30 noiembrie 2005.